Champfleury
Champfleury skabte sig et navn som fransk kunstkritiker. Han støttede i 1848 og 1849 maleren Gustave Courbets udstillinger, som betegnelsen realisme var knyttet til. I 1857 samlede han sine kunstkritiske artikler i bogen Le Réalisme, hvor han dog tog afstand fra at skulle have stået fadder til -ismen realisme.
Champfleury virkede også som forfatter, dels af romaner, dels af fortællinger. Han er kendt for den faktisk klart realistiske, karikerende roman Les Bourgeois de Molinchart (1855) om det beklumrede liv i en provinsby.